विराट गोल्डकप अनिश्‍चित
फ्लडलाइटको सहाराले सहिद मैदानमा आयोजना गर्ने भनिएको विराट गोल्डकप फुटबल प्रतियोगिता यसपालि पनि सम्भव नहुने भएको छ । यो प्रतियोगिता गत वर्ष पनि भएको थिएन ।
विराटनगर — फ्लडलाइटको सहाराले सहिद मैदानमा आयोजना गर्ने भनिएको विराट गोल्डकप फुटबल प्रतियोगिता यसपालि पनि सम्भव नहुने भएको छ । यो प्रतियोगिता गत वर्ष पनि भएको थिएन ।प्रदेश सरकारले सहिद मैदानमा फ्लडलाइट जडान गर्न ढिलो अनुमति दिँदा चैत २७ देखि वैशाख ६ सम्म गर्ने भनिएको प्रतियोगिता असम्भव भएको आयोजक विराट गोल्डकप ट्रस्टका अध्यक्ष सन्तोष बानियाँको गुनासो छ ।‘अखिल नेपाल फुटबल संघ (एन्फा) ले यो प्रतियोगितालाई आफ्नो क्यालेन्डरमा राखेको छ । त्यहीअनुसार हामीले प्रतियोगिताको तयारी सुरु गरेका थियौं,’ बानियाँले भने, ‘त्यो समयमा सहिद मैदानमा फ्लडलाइट जडान कार्य पूरा हुने स्थिति नभएपछि प्रतियोगिता गर्न सम्भव देखिएको छैन ।’उनले प्रतियोगिताको तयारीका साथै प्रायोजकहरूको खोजी सुरु भएको जनाए । तर सहिद मैदानमा फ्लडलाइट जडान समयमा नहुँदा प्रतियोगिता संकटमा परेको हो । प्रतियोगिता गर्नका लागि विराटनगर महानगरपालिकाले २५ लाख रुपैयाँ उपलब्ध गराउने प्रतिबद्धता जनाएको थियो । ट्रस्टको नाममा करिब १९ लाख रुपैयाँ मौज्जात छ ।प्रदेश सरकारको ४ करोड २९ लाखको लागतमा सहिद मैदानमा कार्की–बन्धु अमर जेवी कन्स्ट्रक्सनले स्थायी फ्लडलाइट जडान कार्य सुरु गरेको छ । यो कार्य काम थालेको १२० दिनमा मात्र सकिने ठेकदार गणेश कार्कीको भनाइ छ । प्राविधिक समस्याका कारण प्रदेश सरकारले काम सुरु गर्ने ढिलो अनुमति दियो । त्यसैले प्रतियोगिता सुरु गर्ने भनिएको समयमा काम सकिने स्थिति नभएको कार्कीले सुनाए । उनका अनुसार काम सुरु भएको १२० दिन अर्थात वैशाख २५ मा मात्र निर्माण पूरा हुनेछ । सहिद मैदानको चार कुनामा पोल राखेर १०८ वटा बत्ती जडान गरिनेछ ।पछिल्लोपल्ट एन्फाको क्यालेन्डरभन्दा पनि वैशाख दोस्रो सातादेखि प्रतियोगिता गर्ने तयारी गर्दा पनि त्यो समयमा पनि सहिद मैदानमा फ्लडलाइट जडान भइसक्ने स्थिति छैन । एन्फाका सहायक महासचिव वसन्त अर्यालले भने, ‘खेल्ने टिमहरू र प्रायोजक सबै तयारी अवस्थामा हुँदाहुँदै पनि रंगशालाका कारण यसपालि पनि प्रतियोगिता सम्भव हुने स्थिति छैन ।’विराटनगरमा फुटबल हुँदा सधैं दर्शकको खडेरी पर्ने गरेकाले प्रतियोगिताको अघिल्लो संस्करणमा अस्थायी फ्लडलाइट जडान गरेर रात्रिकालीन प्रतियोगिता गर्दा उल्लेख्य दर्शक आएका थिए । त्यसले आयोजक रात्रिकालीन प्रतियोगिता गर्न आकर्षित भएका हुन् । गत वर्ष सहिद मैदानमा फ्लडलाइटको व्यवस्था नहुँदा प्रतियोगिता नै आयोजना भएन । यसपालि पनि आयोजक विराट गोल्डकप ट्रस्ट फ्लडलाइटकै पर्खाइमा छ । यो सिजन गर्मी बढ्ने भएकाले दर्शक तान्न रात्रिकालीन म्याच खेलाउनुको विकल्प नभएको सम्बद्ध पक्षको भनाइ छ ।